|  |
| --- |
|  Grb-Srbija_2008 **РЕПУБЛИКА СРБИЈА** **Рашки управни округ** **САВЕТ ОКРУГА** **Број:**002833343 2024 41119 000 000 060 103 **Датум:09.10.2024. године** **К Р А Љ Е В О**  |
|
| З А П И С Н И К |

Сачињен на другој седници Савета Рашког управног округа која је одржана 09.10.2024. године у Краљеву у Сали за састанке начелника Рашког управног округа.

Почетак седнице у 11.30 сати.

Седници присуствују чланови Савета: Стефан Аџић-начелник РУО, Нихат Бишевац - градоначелник Града Нови Пазар, Селма Кучевић – председница Општине Тутин, Кристина Марковић – заменик градоначелника Града Краљево, Јована Мутавџић – заменик председника Општине Рашка и Иван Џатић – заменик председника Општине Врњачка Бања, по овлашћењу председника Општине Врњачка Бања.

Седници присуствују и: проф. др Данило Рончевић, директор Службе за управљање кадровима, доц. др Дејан Костић, помоћник директора Службе за управљање кадровима, Зоран Мишић, заменик директора Канцеларије за информационе технологије и електронску управу, Славиша Антић, помоћник директора Канцеларије за информационе технологије и електронску управу, Ивана Лаловић, начелница Одељења за људске ресурсе у РГЗ-а са сардницама Аном Кнежевић и Данијелом Рајовић.

Записник води Милоје Кундовић, секретар Савета.

Седници присуствују и представници локалних медија.

Предложени дневни ред:

1. Информације поводом отварања Канцеларије Службе за управљање кадровима у Краљеву у којој ће се обављати послови провере општих функционалних компетеција кандидата који су преко јавних конкурса конкурисали за рад у државној управи и отварање Канцеларије – председник Савета Стефан Аџић и директор Службе за управљање кадровима проф. др Данило Рончевић,
2. Разно.

Стефан Аџић, поздравља све присутне на седници и изражава захвалност на одзиву. Упознаје присутне са предложеним дневним редом. Није било примедби нити нових предлога у вези предложеног дневног реда и исти је једногласно усвојен.

Након тога даје неке основне податке о Рашком управном округу: статистичке податке из последњег пописа становништва, уз констатацију да се ради о округу са вишенационалном структуром становништва и да су односи са националним мањинама складни и да се гаје добросуседски односи. Наводи пројекте које су Председник Републике Србије и Влада Републике Србије реализовали на подручју овог округа и шта се планира да да се у будућности ради. Наводи надлежности округа као и министарстава која су своје послове организовала при Рашком управном округу. Истиче број и структуру инспекција који раде при округу и који су проблеми у раду и функционисању. Наводи надлежности Савета управног округа истичући да је веома значајно да се Савет редовно састаје и доноси закључке из своје надлежности.

Проф. др Данило Рончевић, захваљује начелнику округа што је организовао овај састанак и што је помогао да се иницијатива СУК-а, веома брзо и на квалитетан начин реализује. Овај пројекат првенствено је у служби грађана и помаже кандидатима који учествују на јавним конкурсима за рад у органима државне управе да тестове компетенција полажу у Краљеву што је рационалније, са мање трошкова а и кандидати су одморнији приликом тестирања него када би путовали до Београда. Истиче да је СУК-а почетком 2019. године основала Wiber заједницу, на којима су свима слали поруке у вези послова у државној управи, што је дало веома добре резултате. Заједница сада има око 3500 чланова. Наводи да се преко новоотворене канцеларије у многим стварима може помоћи и органима ЈЛС са овог подручја, ово посебно код провере понашајних компетенција јер СУК-a има могућности да ангажовањем својих психолога (који су обавезни у овој фази поступка) без накнаде помогне и органима ЈЛС, које то желе, приликом спровођења њихових конкурса за ново запошљавање. Циљ свега овога је да се дође до добрих кандидата који ће радити у државној управи а такође и у органима ЈЛС. Наводи да је СУК-a на овакав начин отворио своје испоставе у неколико градова у Србији и да им је намера да се та мрежа још више прошири. Што се тиче овог округа у најскорије време ће се слична канцеларија отворити и у Новом Пазару.

Обавештава присутне да СУК-a припрема, и ускоро ће пустити у рад нову апликацију ХРМИС која ће у великој мери олакшати рад кадровским службама у органима државне управе и омогућиће да се ти послови на једнообразан начин воде у свим органима. Још једном позива ЈЛС са овог подручја да новоотворену канцеларију користе и за своје потребе.

Даје информацију присутнима и о пројекту – Студентска стручна пракса који уназад неколико година спроводи МДУЛС што је значајно, јер се са разних факултета могу ангажовати студенти за обављање стручне праксе у органима државне управе и органима ЈЛС, што их касније може подстаћи и за конкурисање за рад у тим органима. У Министарству државне управе и локалне самоуправе на том пројекту ради помоћница министра Јасмина Бенмансур.

Зоран Мишић, информише присутне који су тренутно послови који се раде у Канцеларији за инфорнационе технологије електронску управу, посебно по питању на пословима дигитализације. Наводи значај ДАТА центра у Крагујевцу, као и његове потенцијале и могућности. Услуге овог центра би требало да користе сви органи ЈЛС. Задатак овог центра да се услуге ЈЛС пружају без накнаде. Позива представнике ЈЛС да дођу у Крагујевац или Београд где ће им се пружити презентација могућности овог центра.

II

Председник Савета упознаје чланове Савета која су то министарства организовала своје послове при Рашком управном округу (9 министсрстава). Наводи да при округу тренутно ради 82 инспектора различитих профила. Да у појединим инспекцијама нема довољан број инспектора јер се после природног одлива упражњена радна места нису попуњавала или су чак актима о систематизацији и организацији радних места, укидана. Проблем је изражен и у томе што је почетна плата инспектора веома ниска (око 66.000,00 динара) и слаба је заинтересованост младих људи да се јављају за рад на пословима инспекције.

Обавештава чланове Савета да се одржавање наредне седнице планира у новембру текуће године, и да ће на тој седници бити присутна и министарка за државну управу и локалну самоуправу. Моли чланове Савета да се за ту седницу припреме и изнесу све проблеме које имају у свом функционисању.

Иван Џатић, наводи да је инспекцијски посао сам по себи веома тежак и са собом носи многе ризике и изазове, што додатно усложњавају и мале плате опредељене за тај посао. Сви проблеми у вези тога, који су наведени за републичке инспекције, истоветни су и за инспекције у органима локалне управе. На пословима инспектора млади људи хоће да се запосле и раде неколико година а када стекну искуство одлазе на послове који су вишеструко плаћени у другим секторима. Сматра да са овим проблемима, преко јединственог наступа, треба упознати и Владу Републике Србије, јер уколико се наставе ови трендови у органима државне управе и органима ЈЛС неће имати ко да ради.

***Сви чланови Савета су дали безрезервну подршку пројекту који је данас реализован.***

Седница је завршена у 12.30 сати.

Након седнице актери су дали изјаве локалним медијима.

У 13,00 сати у просторијама Националне службе за запошљавање пуштена је у рад канцеларија у којој ће се вршити тестирање кандидата по питању општих, посебних и понашајних компетенција који учествују на конкурсима за рад у органима државне управе са овог подручја.

ЗАПИСНИК САЧИНИО,

 Милоје Кундовић

 ПРЕДСЕДНИК САВЕТА

 РАШКОГ УПРАВНОГ ОКРУГА

 Стефан Аџић